Likumprojekts

**Grozījums Darba aizsardzības likumā**

Izdarīt Darba aizsardzības likumā (Latvijas Republikas Saeimas un Ministru Kabineta Ziņotājs, 2001, 15. nr.; 2004, 2. nr.; 2005, 2. nr.; Latvijas Vēstnesis, 2010, 59. nr.) šādu grozījumu:

Papildināt likumu ar VI nodaļu šādā redakcijā:

**"VI nodaļa**

**Administratīvā atbildība darba aizsardzības jomā un kompetence sodu piemērošanā**

**29. pants. Darba vides riska novērtējuma neveikšana vai darba aizsardzības pasākumu plāna neizstrādāšana**

Par darba vides riska novērtējuma neveikšanu vai darba aizsardzības pasākumu plāna neizstrādāšanu vai tā neatbilstību darba aizsardzību regulējošo normatīvo aktu prasībām izsaka brīdinājumu vai uzliek naudas sodu darba devējam vai darbaspēka nodrošināšanas pakalpojumu saņēmējam – fiziskajai personai vai amatpersonai no četrpadsmit naudas soda vienībām līdz septiņdesmit naudas soda vienībām, juridiskajai personai vai tiesībspējīgai personālsabiedrībai – no divdesmit astoņām naudas soda vienībām līdz divsimt divdesmit naudas soda vienībām.

**30. pants. Nodarbināšana bez obligātās veselības pārbaudes**

Par nodarbināšanu bez obligātās veselības pārbaudes, ja normatīvajos aktos tā paredzēta, izsaka brīdinājumu vai uzliek naudas sodu darba devējam – fiziskajai personai vai amatpersonai no četrpadsmit naudas soda vienībām līdz septiņdesmit naudas soda vienībām, juridiskajai personai vai tiesībspējīgai personālsabiedrībai – no divdesmit astoņām naudas soda vienībām līdz simt četrdesmit naudas soda vienībām.

**31. pants. Darbā notikuša nelaimes gadījuma neizmeklēšana**

Par darbā notikuša nelaimes gadījuma neizmeklēšanu atbilstoši normatīvo aktu prasībām vai slēpšanu izsaka brīdinājumu vai uzliek naudas sodu darba devējam vai darbaspēka nodrošināšanas pakalpojumu saņēmējam – fiziskajai personai vai amatpersonai no divdesmit astoņām naudas soda vienībām līdz simts naudas soda vienībām, juridiskajai personai vai tiesībspējīgai personālsabiedrībai – no septiņdesmit naudas soda vienībām līdz divsimt astoņdesmit naudas soda vienībām.

**32. pants. Darbā notikuša nelaimes gadījuma neizmeklēšana, kura rezultātā nodarbinātajam radušies smagi veselības traucējumi vai iestājusies viņa nāve**

Par tāda darbā notikuša nelaimes gadījuma neizmeklēšanu atbilstoši normatīvo aktu prasībām vai slēpšanu, kura rezultātā nodarbinātajam radušies smagi veselības traucējumi vai iestājusies viņa nāve, uzliek naudas sodu darba devējam vai darbaspēka nodrošināšanas pakalpojumu saņēmējam – fiziskajai personai vai amatpersonai no simts naudas soda vienībām līdz simt četrdesmit naudas soda vienībām, juridiskajai personai vai tiesībspējīgai personāl­sabiedrībai – no četrsimt divdesmit naudas soda vienībām līdz astoņsimt sešdesmit naudas soda vienībām.

**33. pants. Drošības zīmju nelietošana un to atbilstoša neizvietošana darba vidē**

Par drošības zīmju nelietošanu un to atbilstošu neizvietošanu darba vidē, ja tas rada tiešus draudus nodarbināto drošībai un veselībai, uzliek naudas sodu darba devējam vai darbaspēka nodrošināšanas pakalpojumu saņēmējam – fiziskajai personai vai amatpersonai no septiņdesmit naudas soda vienībām līdz simt četrdesmit naudas soda vienībām, juridiskajai personai vai tiesībspējīgai personālsabiedrībai – no divsimt astoņdesmit naudas soda vienībām līdz piecsimt astoņdesmit naudas soda vienībām.

**34. pants.****Nodarbināto nenodrošināšana ar darbam nepiecie­ša­ma­jiem individuālajiem aizsardzības līdzekļiem**

Par nodarbināto nenodrošināšanu ar darbam nepieciešamajiem individuālajiem aizsardzības līdzekļiem, ja tas rada tiešus draudus nodarbināto drošībai un veselībai, uzliek naudas sodu darba devējam vai darbaspēka nodrošināšanas pakalpojumu saņēmējam – fiziskajai personai vai amatpersonai no septiņdesmit naudas soda vienībām līdz simt četrdesmit naudas soda vienībām, juridiskajai personai vai tiesībspējīgai personālsabiedrībai – no divsimt astoņdesmit naudas soda vienībām līdz piecsimt astoņdesmit naudas soda vienībām.

**35. pants. Neatbilstoša darba aprīkojuma lietošana vai drošības prasību neievērošana**

Par darba aizsardzību regulējošo normatīvo aktu prasībām neatbilstoša darba aprīkojuma lietošanu vai drošības prasību neievērošanu, ja tas rada tiešus draudus nodarbināto drošībai un veselībai, uzliek naudas sodu darba devējam vai darbaspēka nodrošināšanas pakalpojumu saņēmējam – fiziskajai personai vai amatpersonai no septiņdesmit naudas soda vienībām līdz simt četrdesmit naudas soda vienībām, juridiskajai personai vai tiesībspējīgai personālsabiedrībai – no divsimt astoņdesmit naudas soda vienībām līdz piecsimt astoņdesmit naudas soda vienībām.

**36. pants. Nodarbināto neinstruēšana vai apmācības neveikšana jautājumos par nodarbinātā drošību un veselību darbā**

Par nodarbināto neinstruēšanu vai apmācības neveikšanu jautājumos par nodarbinātā drošību un veselību darbā, ja tas rada tiešus draudus nodarbināto drošībai un veselībai, uzliek naudas sodu darba devējam vai darbaspēka nodrošināšanas pakalpojumu saņēmējam – fiziskajai personai vai amatpersonai no septiņdesmit naudas soda vienībām līdz simt četrdesmit naudas soda vienībām, juridiskajai personai vai tiesībspējīgai personālsabiedrībai – no divsimt astoņdesmit naudas soda vienībām līdz piecsimt astoņdesmit naudas soda vienībām.

**37. pants. Citu darba aizsardzību regulējošo normatīvo aktu pārkāpšana, kas rada tiešus draudus nodarbināto drošībai un veselībai**

Par darba aizsardzību regulējošo normatīvo aktu pārkāpšanu, kas rada tiešus draudus nodarbināto drošībai un veselībai, izņemot šā likuma 33., 34., 35. un 36. pantā minētos pārkāpumus, uzliek naudas sodu darba devējam vai darbaspēka nodrošināšanas pakalpojumu saņēmējam – fiziskajai personai vai amatpersonai no simts naudas soda vienībām līdz simt četrdesmit naudas soda vienībām, juridiskajai personai vai tiesībspējīgai personālsabiedrībai – no divsimt astoņdesmit naudas soda vienībām līdz piecsimt astoņdesmit naudas soda vienībām.

**38. pants. Darba aizsardzības pakalpojumu sniegšana, pārkāpjot normatīvajos aktos kompetentiem speciālistiem un kompetentām institūcijām noteiktās prasības**

Par darba aizsardzības pakalpojumu sniegšanu, pārkāpjot normatīvajos aktos kompetentiem speciālistiem un kompetentām institūcijām noteiktās prasības, izņemot šā likuma 39. pantā minētos pārkāpumus, vai par darba aizsardzības pakalpojumu sniegšanu bez kompetenta speciālista sertifikāta vai kompetentas institūcijas kvalitātes sistēmas sertifikāta uzliek naudas sodu fiziskajai personai no septiņdesmit naudas soda vienībām līdz simt četrdesmit naudas soda vienībām, juridiskajai personai vai tiesībspējīgai personālsabiedrībai – no simt piecdesmit naudas soda vienībām līdz piecsimt astoņdesmit naudas soda vienībām.

**39. pants. Neatbilstoša darba vides iekšējā uzraudzība, sniedzot darba aizsardzības pakalpojumus**

(1) Par darba aizsardzību regulējošiem normatīvajiem aktiem neatbilstošu darba vides iekšējo uzraudzību, tai skaitā riska novērtēšanu, ko veicis kompetentais speciālists vai kompetentā institūcija, izsaka brīdinājumu vai uzliek naudas sodu kompetentajam speciālistam no divdesmit astoņām naudas soda vienībām līdz septiņdesmit naudas soda vienībām, kompetentajai institūcijai – no septiņdesmit naudas soda vienībām līdz divsimt astoņdesmit naudas soda vienībām.

(2) Par darba aizsardzību regulējošiem normatīvajiem aktiem neatbilstošu darba vides iekšējo uzraudzību, tai skaitā riska novērtēšanu, ko veicis kompetentais speciālists vai kompetentā institūcija, vai par normatīvajos aktos kompetentiem speciālistiem un kompetentām institūcijām noteikto prasību pārkāpšanu, kas rada tiešus draudus nodarbināto drošībai un veselībai, uzliek naudas sodu kompetentajam speciālistam no simts naudas soda vienībām līdz simt četrdesmit naudas soda vienībām, kompetentajai institūcijai – no divsimt astoņdesmit naudas soda vienībām līdz astoņsimt sešdesmit naudas soda vienībām.

**40. pants. Kompetence sodu piemērošanā**

Administratīvo pārkāpumu procesu par šā likuma 29., 30., 31., 32., 33., 34., 35., 36., 37., 38. un 39. pantā minētajiem pārkāpumiem veic Valsts darba inspekcija."

Likums stājas spēkā vienlaikus ar Administratīvo pārkāpumu procesa likumu.

Labklājības ministrs

Jānis Reirs